Predkladacia správa

V snahe riešiť ukončenie reštrukturalizácie strojárskeho priemyslu a odstránenia vzájomných vlastníckych väzieb v rámci skupiny DMD prijala vláda  SR uznesenie č.1100/2000, ktorým  bol schválený návrh na privatizáciu majetkových účastí štátu v strojárskych podnikoch a na reštrukturalizáciu DMD holding, a. s. Trenčín.

V bode C.1. bolo uložené ministrovi hospodárstva v spolupráci s prezidentom prezídia Fondu národného majetku SR zabezpečiť reštrukturalizáciu skupiny spoločností DMD holding, a.s. Trenčín v termíne do 28.2.2001. K splneniu predmetnej úlohy sa dňa 1.2.2001 na návrh akcionára MH SR konalo Mimoriadne valné zhromaždenie spoločnosti DMD holding, a. s. Trenčín, ktoré schválilo návrh na reštrukturalizáciu spoločnosti.

Termíny reštrukturalizácie v ňom stanovené nekorešpondovali s reálnymi termínmi príslušných konaní na jednotlivých úradoch, a tak minister hospodárstva požiadal predsedu vlády o zmenu termínu splnenia úlohy do 30. 6. 2001. K problematike reštrukturalizácie DMD holding sa uskutočnil z podnetu ministra hospodárstva celý rad rokovaní za účasti zástupcov MH SR, FNM SR, DMD FIN a DMD holding, avšak proces reštrukturalizácie napriek úsiliu, ktoré MH SR vynaložilo, výrazne nepokročil. Na túto skutočnosť upozornila aj riadiaca skupina vytvorená rozhodnutím ministra hospodárstva už 23. 6. 2001.

V bodoch C.2 a C.3 uznesenia vlády č. 1100/2000 bolo uložené ministrovi hospodárstva predložiť MSPNM SR privatizačné projekty majetkovej účasti štátu v DMD holding, a. s. Trenčín, ZTS Dubnica plus, a. s., ZVS Dubnica, a. s., Konštrukta Industry, a. s. Trenčín, Konštrukta Defence, a. s. Trenčín a DMD Invest, a. s. Trenčín. Tieto úlohy boli v plnom rozsahu a v termíne podľa uzn. vlády splnené. MSPNM SR vydalo rozhodnutie o privatizácii majetkovej účasti štátu v uvedených spoločnostiach, na ktorých základe  FNM SR požiadal o prevod akcií z MH SR. V súlade s bodom C.8 uznesenia vlády SR č.1100/2000 bol uskutočnený prechod akcií z Ministerstva hospodárstva SR na Fond národného majetku SR.

Minister hospodárstva listom z 15. 8. 2001 požiadal prezidenta Prezídia FNM SR uskutočniť prevod majetkovej účasti štátu na podnikaní DMD holding, a. s. Trenčín až po ukončení reštrukturalizácie skupiny spoločnosti DMD holding, a. s. Trenčín. Prezident Prezídia FNM SR požiadavku neakceptoval a svojím listom zo dňa 11. 1. 2002 oznámil ministrovi hospodárstva SR, že bol uskutočnený prechod akcie DMD holding, a. s. Trenčín na účet FNM SR vedený v Stredisku cenných papierov SR, a. s.. Registrácia prechodu akcií bola vykonaná Strediskom cenných papierov SR, a. s. dňa 22. 11. 2001, čím  FNM SR tak splnil povinnosť uloženú mu v procese privatizácie zákonom č. 92/1991 Zb. o podmienkach prevodu majetku štátu na iné osoby v znení neskorších predpisov.  

Zložitosť vzájomných právnych väzieb medzi jednotlivými spoločnosťami v rámci skupiny DMD a samotnou spoločnosťou DMD holding, a. s. bolo komplikované nielen rôznymi výkladmi v právnej, finančnej oblasti, ale i názorovými nezhodami na cieľovú podobu transformácie sa premietla do časového sklzu, ktorý MH SR v etape predkladania materiálu na rokovanie vlády v decembri 2000 nebolo schopné odhadnúť.

Vzhľadom na komplexne realizovaný prechod akcií spoločnosti DMD holding, a. s. Trenčín, ZTS Dubnica plus, a. s., ZVS Dubnica, a. s., Konštrukta Industry, a. s. Trenčín, Konštrukta Defence, a. s. Trenčín a DMD Invest, a. s. Trenčín z MH SR na FNM SR na základe uznesenia vlády SR č. 1100/2000 nastala zmena v akcionárovi dotknutých spoločností. Podľa výpisu z účtu majiteľa cenných papierov zo dňa 29. 11. 2001 MH SR už nie je akcionárom spoločností:

- ZTS Dubnica nad Váhom plus, a. s. Dubnica nad Váhom
-	ZVS, a. s. Dubnica nad Váhom
-	Konštrukta – Defence, a. s. Trenčín
-	DMD holding, a. s. Trenčín.

Pri spoločnosti DMD Invest, a. s. Trenčín bol prevod listinného cenného papiera zrealizovaný na nadobúdateľa FNM SR rubopisom zo dňa 30. 11. 2001.

 MH SR  týmto úkonom už nie je akcionárom DMD holding, a. s. a kompetencie v oblasti výkonu vlastníckych práv prešli na FNM SR. Výkonný výbor Fondu národného majetku SR 22. 2. 2002 prerokoval a schválil “Návrh ďalšieho postupu reštrukturalizácie skupiny DMD".

Na základe skutočnosti, že Ministerstvo hospodárstva stratilo reálny vplyv na proces ďalšej transformácie DMD holding, a. s.  predkladá na rokovanie vlády Slovenskej republiky návrh na zmenu úlohy C.1 uznesenia vlády SR č.1100/2000 uloženej ministrovi hospodárstva, tak aby odrážala reálnu pozíciu rezortu v tomto procese. Spolu so zmenou úlohy je navrhovaná i úprava dikcie úlohy F.1 predmetného uznesenia vlády SR.